Ediție provizorie
Hotărârea Tribunalului (Camera a treia) din 27 aprilie 2016 –
ANKO/Comisia
(Cauza T‑155/14)
„Clauză compromisorie – Acorduri de grant încheiate în cadrul celui de Al șaselea program‑cadru pentru activități de cercetare, de dezvoltare tehnologică și demonstrative (2002-2006) – Proiectele Persona și Terregov – Costuri eligibile – Rambursarea sumelor plătite – Cerere reconvențională – Dobânzi moratorii”
1.                     Procedură jurisdicțională – Sesizarea Tribunalului în temeiul unei clauze compromisorii – Contract supus dreptului național – Aplicabilitatea dreptului național material – Inaplicabilitatea reglementării naționale în materie de competență – Reglementare națională în materie de probe care intră sub incidența dreptului material (art. 272 TFUE) (a se vedea punctele 39-47)
2.                     Bugetul Uniunii Europene – Contribuție financiară a Uniunii – Obligația beneficiarului de a respecta condițiile de acordare a asistenței – Întocmirea de către Comisie a unui raport de audit – Raport de audit care nu constituie un act pregătitor al unui act care lezează – Inaplicabilitatea principiului contradictorialității și a dreptului de a fi ascultat (art. 288 TFUE și 299 TFUE) (a se vedea punctele 54-56)
3.                     Bugetul Uniunii Europene – Contribuție financiară a Uniunii – Obligația beneficiarului de a respecta condițiile de acordare a asistenței – Finanțare care privește numai cheltuielile angajate efectiv – Justificarea caracterului real al cheltuielilor declarate – Repartizarea sarcinii probei (art. 317 TFUE) (a se vedea punctele 65-67, 122 și 123)
4.                     Bugetul Uniunii Europene – Contribuție financiară a Uniunii – Obligația beneficiarului de a respecta condițiile de acordare a asistenței – Finanțare care privește numai cheltuielile angajate efectiv – Justificarea caracterului real al cheltuielilor declarate – Cheltuieli cu personalul – Nerespectarea unei obligații de a prezenta fișe de înregistrare a timpului de lucru fiabile pentru a justifica costurile cu personalul declarate în temeiul executării acordurilor – Cheltuieli neeligibile (a se vedea punctele 82-92)
5.                     Bugetul Uniunii Europene – Contribuție financiară a Uniunii – Obligația beneficiarului de a respecta condițiile de acordare a asistenței – Finanțare care privește numai cheltuielile angajate efectiv – Justificarea caracterului real al cheltuielilor declarate – Audit financiar realizat de Comisie – Refuzul de a acorda acces la informațiile solicitate de auditori – Încălcarea condițiilor de acordare a asistenței (a se vedea punctele 103-113)
6.                     Bugetul Uniunii Europene – Contribuție financiară a Uniunii – Obligația beneficiarului de a respecta condițiile de acordare a asistenței – Finanțare care privește numai cheltuielile angajate efectiv – Procedură deschisă de Comisie pentru recuperarea unor avansuri acordate în cadrul asistenței – Cerere de recuperare care decurge din prevederile acordurilor – Inaplicabilitatea principiului de proporționalității (a se vedea punctul 127)
7.                     Bugetul Uniunii Europene – Contribuție financiară a Uniunii – Obligația beneficiarului de a respecta condițiile de acordare a asistenței – Finanțare care privește numai cheltuielile angajate efectiv – Procedură deschisă de Comisie pentru recuperarea unor avansuri acordate în cadrul asistenței – Luarea în considerare a concluziilor unui raport de audit final (a se vedea punctul 135)
Obiectul
Cereri formulate în temeiul articolului 272 TFUE, având ca obiect, pe de o parte, în primul rând, declararea ca neîntemeiată a cererii Comisiei privind rambursarea subvențiilor plătite reclamantei în executarea acordurilor nr. 045459, „Spații perceptive care promovează îmbătrânirea independentă”, și nr. 507749, „Impactul e‑guvernării asupra serviciilor administrațiilor teritoriale”, încheiate în cadrul celui de Al șaselea program‑cadru pentru activități de cercetare, de dezvoltare tehnologică și demonstrative (2002-2006), și, în al doilea rând, obligarea Comisiei la plata soldului din subvențiile neplătite în temeiul celui dintâi dintre aceste acorduri, precum și, pe de altă parte, obligarea reclamantei, cu titlu reconvențional, la rambursarea subvențiilor plătite în mod necuvenit în cadrul acordurilor menționate
Dispozitivul
1)
Respinge acțiunea formulată de ANKO AE Antiprosopeion, Emporiou kai Viomichanias.
2)
Obligă ANKO AE Antiprosopeion, Emporiou kai Viomichanias la plata către Comisia Europeană a sumei de 606 570,61 euro, care corespunde rambursării contribuțiilor financiare de care aceasta a beneficiat în temeiul acordurilor nr. 045459, „Spații perceptive care promovează îmbătrânirea independentă”, și nr. 507749, „Impactul e‑guvernării asupra serviciilor administrațiilor teritoriale”, încheiate în cadrul celui de Al șaselea program‑cadru pentru activități de cercetare, de dezvoltare tehnologică și demonstrative (2002-2006), majorată cu dobânzi moratorii începând cu 3 mai 2014, la rata de 3,75 %.
3)
Obligă ANKO AE Antiprosopeion, Emporiou kai Viomichanias la plata cheltuielilor de judecată.